Izvor: N1

Predsednik Zajedno za Srbiju Nebojša Zelenović izjavio je da "najmanje četiri aktuelna ministra imaju sumnjive diplome osnovnih studija" i pozvao ministra prosvete Mladen Šarčevića da proveri validnost njihovih diploma.

Kako se navodi u saopštenju te stranke Zelenović je tražio da se "detaljno provere" diplome sa osnovnih studija ministra policije Nebojše Stefanovića, ministra odbrane Aleksandra Vulina, ministra za rad Zorana Đorđevića i ministra rudarstva i energetike Aleksandra Antića i dodao da je došlo vreme da javnost konačno sazna kada su ti ministri upisali fakultete, "koliko su godina studirali, koje su predmete polagali i koji profesori su se potpisali iza njihovih ocena i diploma".

"Stefanović sam kaže da je studirao na nepostojećem fakultetetu u Sava centru, Vulin je živeo u Novom Sadu pa je vrlo zanimljivo kako je mogao da završi Pravni fakultet u Kragujevcu na kome ga niko nikad nije video, ministar Đorđević, bivši vozač po zanimanju, je nadaleko poznat kao mega-finansista, dok niko živ ne zna diplomu kog fakulteta je pribavio Aleksandar Antić za koga svi znaju da nikada nigde nije studirao", navodi se u pisanoj izjavi.

Zelenović je ocenio da je utvrđivanje plagijata doktorata Siniše Malog "samo vrh ledenog brega".

"Budući Zakon o agenciji za borbu protiv korupcije mora da obuhvati obavezu svih funkcionera da pored imovine i prihoda prijave i detaljne podatke o obrazovanju, a ne da se diplome kupuju kao na pijaci kada su nekome neophodne zbog imenovanja na neku državnu funkciju ili kada neko želi da prevari javnost ili institucije u pogledu kompetentnosti za obavljanje nekog posla", zaključio je Zelenović.